SL Uradni list Evropske unije C 180/17

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 180/10

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PEMBROKESHIRE EARLIES“/„PEMBROKESHIRE EARLY POTATOES“

ES št.: GB-PGI-0005-01087-29.01.2013

ZGO ( X ) ZOP ( )

1. Ime

„Pembrokeshire Earlies“/„Pembrokeshire Early Potatoes“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Ime „Pembrokeshire Earlies“/„Pembrokeshire Early Potatoes“ se uporablja za mlad krompir vrste Solanum tuberosum, ki spada v družino Solanaceae (razhudnikovke). Posajen, vzgojen in pobran mora biti na opredeljenem območju, to je v grofiji Pembrokeshire v zahodnem Walesu.

Krompir je majhen (s premerom 15–70 mm), okrogle ali ovalne oblike in ima mehko kožico. Zanj sta značilna močna, sveža in „zemeljska“ okus in aroma, ki spominjata na oreške. Ima kremasto teksturo in je v celoti enakomerno bel do svetlo rumen. Semenski gomolji se vsako leto sadijo od sredine februarja (v obalnih predelih, kjer ni nevarnosti pozebe, lahko že konec januarja), pobirajo pa se od začetka maja do konca julija. To je veliko prej kot v drugih predelih Walesa, ker je na opredeljenem območju zaradi toplejšega podnebja in rodovitnih, rahlih tal z dobrim odvodnjavanjem nevarnost pozebe manjša kot kjer koli drugje v notranjosti Walesa.

Krompir „Pembrokeshire Earlies“/„Pembrokeshire Early Potatoes“ ima edinstvene lastnosti zaradi milega podnebja in edinstvenih tal v grofiji Pembrokeshire. Ta dejavnika omogočata zgodnje sajenje, rast in pobiranje. Zaradi kratkega rastnega obdobja in svežine ima ta sorta značilen „zemeljski“ okus zgodnjega krompirja.

Prodaja se lahko na kilogram ali zapakiran v embalažo različnih mas glede na zahteve stranke.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Krompir „Pembrokeshire Earlies“/„Pembrokeshire Early Potatoes“ mora biti posajen, vzgojen in pobran na opredeljenem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Oznaka mora vključevati izraz „Pembrokeshire Early Potatoes“ ali „Pembrokeshire Earlies“.

4. Kratka opredelitev geografskega območja

Grofija Pembrokeshire v zahodnem Walesu.

5. Povezanost z geografskim območjem

5.1 Posebnosti geografskega območja

Grofija Pembrokeshire leži na najzahodnejšem delu Walesa in jo s treh strani obdaja morje. Toplo podnebje ji zagotavljata Severnoatlantski in Zalivski tok, ki ogrevata morje na tem območju. Zalivski tok je topel tok, zaradi katerega je na zahodni britanski obali topleje kot na vzhodni. Zaradi toplotnega učinka morja in stanovitnosti podnebja se tla v grofiji Pembrokeshire prej ogrejejo, zato je to območje primerno za pridelavo zgodnjega krompirja. Zaradi toplotnega učinka podnebja se zmanjša tudi tveganje pozebe, kar močno pripomore k preprečevanju škode na mladem pridelku.

Krompir „Pembrokeshire Earlies“/„Pembrokeshire Early Potatoes“ je svoj sloves pridobil zaradi značilnih tal in podnebja na opredeljenem območju. Prav tovrstna tla in podnebne razmere omogočajo zgodnjo rast in pobiranje tega krompirja. Zaradi kratkega in zgodnjega rastnega obdobja ima ta majhni krompir značilen svež in „zemeljski“ okus ter aromo, ki spominja na oreške.

Z geološkega vidika je pokrajina Pembrokeshire sestavljena iz zelo starih kamnin iz predkambrija ter spodnjega in zgornjega paleozoika, na katerih se je izoblikovala posebna vrsta tal. Krompir „Pembrokeshire Earlies“/„Pembrokeshire Early Potatoes“ se večinoma prideluje v rdečih peščenjakih na obalnih pobočjih, obrnjenih proti jugu. Ta tla so že naravno rodovitna in rahla z dobrim odvodnjavanjem, spomladi pa se hitro ogrejejo. Milo podnebje grofije Pembrokeshire in njena rodovitna tla omogočajo povprečno devetmesečno rastno sezono, ki je daljša in se začne prej kot v drugih waleških grofijah. Pokrajina je posejana s kamenjem in čeprav je mogoče večje kamne odstraniti, da se zmanjšajo poškodbe na gomoljih, manjše kamenje pripomore k ogrevanju tal z vzdrževanjem toplote polja čez noč.

5.2 Posebnosti proizvoda

Krompir „Pembrokeshire Earlies“/„Pembrokeshire Early Potatoes“ je cenjen zaradi značilnega videza in okusa. Njegov sloves in povpraševanje po njem temeljita na dejstvu, da je to najzgodnejši krompir, ki je na voljo v Walesu, ter da ima edinstven videz, okus in konsistenco.

Med pripravo tal se manjše kamenje pusti v zemlji, saj pripomore k ogrevanju tal. Ko se temperature približajo 10 °C, se tla prebranajo z motorno brano, da se zemlja dodatno razdrobi in se zagotovi čim boljše odvodnjavanje. Oblikujejo se plitve brazde, v katere se ročno ali strojno posadi krompir. Da se zagotovi hitra rast, se semenski krompir posadi tako, da je nad njim in pod njim približno 75 mm zemlje. Plitve brazde omogočajo hitrejše ogrevanje zemlje in hitro vzklitje, take pa morajo biti tudi zato, ker je krompir „Pembrokeshire Earlies“/„Pembrokeshire Early Potatoes“ ob pobiranju majhen.

Krompir je majhen, ker se pobira mlad. Zanj sta značilna izrazita sveža, močna in „zemeljska“ okus in aroma, ki spominjata na oreške. V prvih dveh tednih pobiranja je njegova kožica mehka in občutljiva, zato je treba s pridelkom ravnati previdno. Krompir se pobira ročno in prodaja skupaj z ostanki zemlje, da se tako zmanjšajo poškodbe. V nadaljevanju sezone se kožica dovolj utrdi, da je mogoče previdno strojno pobiranje, ker pa je mlad krompir kljub temu mehak, je treba ta postopek opravljati zelo previdno.

Krompir „Pembrokeshire Earlies“/„Pembrokeshire Early Potatoes“ uživa velik ugled in priznanje v prehrambni industriji v Združenem kraljestvu in svetu. Ker slovi po izjemni kakovosti, ga uporabljajo številni največji kuharski mojstri in gastronomi, ki ga pogosto poimensko navajajo na svojih jedilnih listih. Ta mladi krompir je prva izbira mnogih znanih restavracij in agroživilskih podjetij.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Sloves krompirja „Pembrokeshire Earlies“/„Pembrokeshire Early Potatoes“ in povpraševanje po njem temeljita na dejstvu, da je to najzgodnejši krompir v Walesu, za katerega sta poleg tega značilna še močna, sveža in „zemeljska“ okus in aroma, ki spominjata na oreške. Zaradi podnebja, značilnega za opredeljeno območje, ter rodovitne, rahle zemlje, ki je posejana s kamenjem in se hitro odvodnjava, se tla hitreje ogrejejo, zato ima grofija Pembrokeshire najzgodnejšo in najdaljšo rastno sezono v Walesu. Zato je mogoče to sorto krompirja saditi, vzgajati in pobirati prej kot kjer koli drugod v notranjosti Walesa. Ker se lahko krompir „Pembrokeshire Earlies“/„Pembrokeshire Early Potatoes“ pobira v tako zgodnjem obdobju zorenja, se njegove organoleptične lastnosti po kakovosti zelo razlikujejo od organoleptičnih lastnosti zrelih gomoljev.

Njegovi pridelovalci zelo dobro poznajo lokalne značilnosti, obvladujejo pa tudi posebne spretnosti, povezane z gojenjem tega zgodnjega krompirja. Te so zlasti značilne za to območje in pridelek, saj so se razvijale iz leta v leto in se predajale iz roda v rod. Pomembna je priprava tal, v katerih se pogosto pusti manjše kamenje, ki pripomore k njihovemu ogrevanju, posebne spretnosti in izkušnje pridelovalcev pa se kažejo tudi v tem, da vedo, kdaj so vzkaljeni krompirjevi gomolji v najprimernejši fazi razvoja za sajenje. Za opredelitev primernega časa za sajenje, da se tako zagotovi optimalen pridelek, sta potrebna „občutek“ in razumevanje kombinacije dejavnikov, kot so značilnosti tal, njihova temperatura in vreme. Poleg tega mora biti prvo pobiranje krompirja „Pembrokeshire Earlies“/„Pembrokeshire Early Potatoes“ ročno (in ne strojno), ta pridelek pa se prodaja skupaj z ostanki zemlje, da se tako zaščiti mehka kožica krompirja.

Zgodovina opredeljenega območja je tesno povezana z gojenjem zgodnjega krompirja ter osvetljuje gospodarski in kulturni pomen te sorte krompirja za grofijo Pembrokeshire. Redcliffe Salaman je v svojem delu „Zgodovina in družbeni vpliv krompirja“ („The History and Social influence of the potato“) navedel, da je bila pridelava krompirja v tej grofiji močno razširjena že leta 1776. Med drugo svetovno vojno so bile s krompirjem zasajene obsežne površine grofije Pembrokeshire, pomembnost gojenja zadevne sorte zgodnjega krompirja na tem območju pa se je nadaljevala tudi v 50. letih 20. stoletja in se ohranila vse do danes. V 80. letih prejšnjega stoletja je bila ustanovljena skupina za trženje pembrokeshirskega krompirja (Pembrokeshire Potato Marketing Group), leta 1995 pa je bil zgrajen predelovalni obrat, v katerem se zdaj krompir „Pembrokeshire Earlies“/„Pembrokeshire Early Potatoes“ ocenjuje in predeluje za različne trge.

Ta krompir slovi po svoji kakovosti. Velik ugled in priznanje uživa pri lokalni živilski industriji v Pembrokeshiru, pa tudi širše v Walesu, Združenem kraljestvu in tujini. Ker slovi po izjemni kakovosti, ga uporabljajo mnogi največji kuharski mojstri in gastronomi, ki ga pogosto poimensko navajajo na svojih jedilnih listih kot regionalno specialiteto. Pripraviti in postreči ga je mogoče na številne načine, vendar je svež najbolj priljubljen preprosto skuhan in postrežen z maslom. Ta mladi krompir je prva izbira številnih znanih restavracij in agroživilskih podjetij.

Owen Hall, šef kuhinje v hotelu Wolfscastle v Pembrokeshiru (Wales)

„[…] zame ima krompir Pembrokeshire Earlies edinstven okus zaradi rodovitnih tal v Pembrokeshiru“.

Krompir „Pembrokeshire Earlies“/„Pembrokeshire Early Potatoes“ je leta 2009 prejel več nagrad za „resnični okus Walesa“ („True Taste of Wales“).

Sklic na objavo specifikacije

(Člen 5(7) Uredbe (ES) št. 510/2006 (3))

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.